作者:伍梅城
標題:賀新郎
內容:上界神仙府。誰移來、登瀛堂畔，五雲深處。江水一弓山萬朵，竹外梅花千樹。看都入、高人庭戶。南北兩廳相對起，要門前、便是浮嵐路。依暖翠，開吟圃。鶯遷喜奉高堂母。向銷金帳下，坐看秦歌趙舞。唐宋幾年名閥閱，到此步高一步。君聽取，邦人慶語。多少朱門隨世化，獨眼前、突兀新如許。真個是，擎天柱。